作者：无名氏
词牌/韵律：一萼红

paragraphs: 断云漏日，青阳布，渐入融和天气。
糁缀夭桃，金绽垂杨，妆点亭台佳致。
晓露染、风裁雨晕，是牡丹、偏称化工美。
向此际会，未教一萼，红开鲜蕊。
迤逦。
渐成春意。
放秀色妖艳，天真难比。
粉惹蝶翅，香上蜂须，忍把芳心萦碎。
争似便，移归深院，将绿盖青帏护风日。
恁时节，占断与、偎红倚翠。